تستاهل واتنمالك انه الخيــــــــــر
صح فرصه مثلهه من الصعب تلكه
خلي اذنك على صدري سمعت الصوت
اشكد فرحان كلبي تسمع الصفكه
بقى عندي فرح زايد حرام ايضيع
مر اخذه بطريقك ساعة الفركه
بي تلكه ابتسامه تلكه ضحكه بصوت
انته ادخل بروحي بكيفك استنكه
انه هسه فرح بالروح مامحتاج
مايحتاج فرحه الينوخذ حكــــــــــــه
ولو راح الشماته ابعدك يفرحون
وتفز الوجوه الجانت مدنكــــــــه
اولو راح اذبل والكاك نسمة موت
تاخذ بالخريف من الغص وركه
بعد حتى من اغني جفوف اليسمعون
تهــــــتزهزة ايد المـــاالك خلكه
من ايدي الخاليه راح اتعرفني الناس
ومبين عليه ويالحزن رفكـــــــــه
دليني الهوى من تروح وين الكاه
بدونك نفسي ضيك والارض خنكـــه
كالولي اخذ طوق النجاة وياك
موج الشوك عالي اليتعب يغركــــــه
وابد مافكرت يمته اوصل علراك
بس شكد حلمت بروجــة الملكه
اجيتك مطمئن جية شرارة لماي
يفتك باب شكي ولهفتي تطبكــه
على لحظة وشفت نظرة عيونك ثار
شفت الورده بيدك تنكلب تفكه
وكع منك وجه بس انته عندك خير
اليدور بوجهك جم وجه يلكـــــه
ردتك تكعد اتصفي الظنون وياي
ياظن النعوفه وياهو النشكــــه
واشطب ياحلم خلنفرض او جزيت
من راحات اديه شيمسح الشبكه
كلشي من رحت ظل عكبك بلا لون
حتى الغيم الابيض والسمه الزركه
رجعت اضحك على مسلمني الكضن وياك
وعيون الشماته بفرحتي مصدكـه
شافو ماي بيدي اتوقعوني اسكيك
مايدرون اطفي بشجره محتركـــه